**Likumprojekts**

**“Eiropas politisko partiju un Eiropas politisko fondu likums”**

**1.pants. Likuma mērķis**

Likums nosaka Eiropas politisko partiju un Eiropas politisko fondu darbības tiesiskos pamatus, ciktāl Eiropas Parlamenta un Padomes Regula (ES, EURATOM) Nr. 1141/2014 par Eiropas politisko partiju un Eiropas politisko fondu statusu un finansēšanu (turpmāk - regula) nenosaka citādi.

**2.pants. Eiropas politiskās partijas tiesiskais statuss**

Eiropas politiskajai partijai, ja tās mītnes valsts ir Latvijas Republika, tiek piemērots Politisko partiju likumā paredzētais politiskās partijas vai politisko partiju apvienības tiesiskais statuss.

**3.pants. Eiropas politiskās partijas statūti**

(1) Ja Eiropas politiskās partijas mītnes valsts ir Latvijas Republika, tās statūtos jānorāda ziņas atbilstoši:

1)  Politisko partiju likuma 14.panta pirmajai, otrajai un trešajai daļai, izņemot otrās daļas 14.punktu;

2)  regulas 4.panta pirmajam un otrajam punktam.

(2) Politisko partiju likumā noteiktās prasības statūtos norādāmajām ziņām par politiskās partijas biedriem tiek piemērotas attiecībā uz Eiropas politiskās partijas locekļiem.

**4.pants. Eiropas politiskā fonda tiesiskais statuss**

Eiropas politiskajam fondam, ja tā mītnes valsts ir Latvijas Republika, tiek piemērots Biedrību un nodibinājumu likumā paredzētais biedrības vai nodibinājuma tiesiskais statuss atkarībā no Eiropas politiskā fonda atbilstības biedrības vai nodibinājuma kritērijiem.

**5.pants. Eiropas politiskā fonda statūti**

(1) Ja Eiropas politiskā fonda mītnes valsts ir Latvijas Republika, tā statūtos jānorāda ziņas atbilstoši:

1)  Biedrību un nodibinājumu likuma 25.panta pirmajai, otrajai un trešajai daļai vai 90.panta pirmajai un otrajai daļai, atkarībā no Eiropas politiskā fonda atbilstības biedrības vai nodibinājuma kritērijiem;

2) regulas 5.panta pirmajam punktam.

**6.pants. Pieteicēja statūtu atbilstības tiesību normām pārbaude**

1. Pirms pieteikuma iesniegšanas Eiropas politiskās partijas vai Eiropas politiskā fonda reģistrācijai Eiropas politisko partiju un Eiropas politisko fondu iestādē, Regulas 3.panta 1.punktā vai Regulas 3.panta 2.punktā minētais pieteikuma iesniedzējs Eiropas politiskās partijas vai fonda reģistrācijai (turpmāk - pieteicējs Eiropas politiskās partijas vai fonda reģistrācijai) iesniedz Latvijas Republikas Uzņēmumu reģistram (turpmāk – Uzņēmumu reģistrs) statūtus atbilstības tiesību normām izvērtēšanai.
2. Ja biedrību un nodibinājumu reģistrā reģistrēta biedrība vai nodibinājums plāno reģistrēties Eiropas politisko partiju un Eiropas politisko fondu iestādē kā Eiropas politiskais fonds, tad Uzņēmumu reģistram iesniedz Biedrību un nodibinājumu likumā noteiktos dokumentus statūtu grozījumu reģistrācijai, norādot statūtu grozījumu mērķi.
3. Uzņēmumu reģistrs viena mēneša laikā no šā panta pirmajā vai otrajā daļā minēto dokumentu saņemšanas izvērtē iesniegtos statūtus vai to grozījumu atbilstību normatīvo aktu prasībām.
4. Izskatot iesniegtos dokumentus, Uzņēmumu reģistra valsts notārs pārbauda, vai:
5. iesniegti visi paredzētie dokumenti;
6. dokumentiem ir juridisks spēks;
7. citas dokumentu formas prasības atbilst normatīvajiem aktiem, kā arī vai ziņu un noteikumu apjoms un saturs atbilst normatīvajiem aktiem.
8. Ja, pārbaudot šā panta ceturtajā daļā minētos apstākļus, trūkumi nav konstatēti, Uzņēmumu reģistra valsts notārs pieņem lēmumu par statūtu atbilstības tiesību normām fakta konstatēšanu, un izsniedz pieteicējam Eiropas politiskās partijas vai fonda reģistrācijai paziņojumu, kas apliecina šo konstatēto juridisko faktu.
9. Ja tiek konstatēts, ka nav ievērotas šā panta ceturtās daļas prasības, bet šie trūkumi ir novēršami, Uzņēmumu reģistra valsts notārs pieņem lēmumu par juridiskā fakta konstatēšanas atlikšanu (izņemot gadījumu, kad saskaņā ar šā panta septīto daļu jāpieņem lēmums par atteikumu konstatēt juridisko faktu). Lēmumā par atlikšanu Uzņēmumu reģistra valsts notārs norāda saprātīgu termiņu trūkumu novēršanai. Minētais termiņš nedrīkst būt īsāks par mēnesi. Ja dokumenti, kuros trūkumi novērsti, tiek iesniegti pēc lēmumā norādītā termiņa, atkārtoti jāmaksā valsts nodeva.
10. Uzņēmumu reģistra valsts notārs pieņem lēmumu par juridiskā fakta konstatēšanas atteikumu, ja:
11. dokumentos konstatētie trūkumi nav novēršami;
12. statūtos noteiktais mērķis ir pretrunā ar Latvijas Republikas Satversmi, likumiem vai Latvijai saistošiem starptautiskajiem līgumiem;
13. statūtos norādītā mītnes adrese nav Latvijā;
14. pieteicēja Eiropas politiskā fonda reģistrācijai statūtos norādītā saistītā Eiropas politiskā partija nav reģistrēta Eiropas politisko partiju un fondu reģistrā;
15. pieteicēja Eiropas politiskā fonda reģistrācijai statūtos norādītajai saistītajai Eiropas politiskajai partijai Eiropas Politisko partiju un fondu reģistrā ir reģistrēts cits saistītais Eiropas politiskais fonds.
16. Par juridiskā fakta konstatēšanu maksājama valsts nodeva Ministru kabineta noteiktajā apmērā par politiskās partijas reģistrāciju politisko partiju reģistrā.
17. Valsts nodeva, ja valsts notārs pieņem lēmumu par juridiskā fakta konstatēšanas atteikumu, netiek atmaksāta.
18. Uzņēmumu reģistrs lēmumu par juridiskā fakta konstatēšanas atlikšanu vai atteikumu pamato.
19. Pieteicējs Eiropas politiskās partijas vai fonda reģistrācijai, iesniedzot reģistrācijas pieteikumu Eiropas politisko partiju un Eiropas politisko fondu iestādei, pievieno Uzņēmumu reģistra izsniegtu paziņojumu vai tiesas spriedumu, kurā konstatēts juridisks fakts, ka attiecīgie statūti atbilst tiesību normām. Apliecinājums par statūtu atbilstības tiesību normām fakta konstatēšanu izmantojams vienīgi pieteikuma iesniegšanai Eiropas politisko partiju un Eiropas politisko fondu iestādei.
20. Ja Eiropas politisko partiju un Eiropas politisko fondu iestādē reģistrēta Eiropas Politiskā partija vai Eiropas politiskais fonds, kura mītnes valsts ir Latvija, pieņem lēmumu par statūtu grozīšanu, attiecīgā Eiropas politiskā partija vai Eiropas politiskais fonds iesniedz statūtu grozījumus Uzņēmumu reģistram atbilstības tiesību normām pārbaudei. Uzņēmumu reģistrs šajā pantā noteiktajā kārtībā izvērtē Eiropas politisko partiju un Eiropas politisko fondu iestādē reģistrētas Eiropas politiskās partijas vai Eiropas politiskā fonda statūtu grozījumu atbilstību tiesību normām.
21. Pieteicējam Eiropas politiskās partijas vai fonda reģistrācijai ir tiesības apstrīdēt un pārsūdzēt Uzņēmuma reģistra lēmumu Administratīvā procesa likumā noteiktajā kārtībā.
22. Pēc šā panta piektajā daļā norādītā lēmuma pieņemšanas Uzņēmumu reģistrs paziņo Valsts ieņēmumu dienestam un Korupcijas novēršanas un apkarošanas birojam, ka Uzņēmumu reģistrs ir izsniedzis paziņojumu pieteicējam Eiropas politiskās partijas vai fonda reģistrācijai, kas apliecina tā statūtu atbilstību tiesību normām.
23. No brīža, kad Eiropas politiskais fonds, kas reģistrēts kā biedrība vai nodibinājums biedrību un nodibinājumu reģistrā, tiek reģistrēts Eiropas politisko partiju un fondu reģistrā, turpmāki ieraksti vai dokumentu pievienošana reģistrācijas lietai biedrību un nodibinājumu reģistrā attiecīgajai biedrībai vai nodibinājumam netiek veikti, līdz brīdim, kad stājas spēkā lēmums par Eiropas politiskā fonda statusa zaudēšanu, jo tas ticis svītrots no Eiropas politisko partiju un fondu reģistra.
24. Uzņēmumu reģistrs sniedzinformāciju regulā un likumos minētajām kompetentajām iesaistītajām iestādēm un pieteicējam Eiropas politiskās partijas vai fonda reģistrācijai par politisko partiju, politisko partiju apvienību, biedrību vai nodibinājumu, kas minētajām personām nepieciešama subjekta reģistrācijai Eiropas Politisko partiju un fondu reģistrā vai atbilstības prasībām pārbaudei, kas veicama pēc reģistrācijas.

**7. pants. Eiropas politiskās partijas un Eiropas politiskā fonda mītnes adrese**

Eiropas politiskajai partijai, Eiropas politiskajam fondam un pieteicējam Eiropas politiskās partijas vai fonda reģistrācijai dokumentu paziņo uz to statūtos norādīto mītnes adresi.

**8.pants.** **Eiropas politiskās partijas gada pārskati**

1. Korupcijas novēršanas un apkarošanas birojs ir kompetentais valsts kontaktpunkts, kuram Eiropas politiskā partija iesniedz gada pārskatu un tam pievienotos dokumentus saskaņā ar Regulas 23.pantu un Politisko organizāciju (partiju) finansēšanas likuma 8.5 pantu.
2. Korupcijas novēršanas un apkarošanas birojs savas kompetences ietvaros pārbauda Eiropas politiskās partijas iesniegtos grāmatvedības dokumentus saskaņā ar normatīvo aktu prasībām.
3. Korupcijas novēršanas un apkarošanas birojs par atklātiem Eiropas politiskās partijas būtiskiem finansēšanas noteikumu pārkāpumiem var informēt Eiropas Politisko partiju un Eiropas politisko fondu iestādi un Eiropas Parlamenta kredītrīkotāju, ja pārkāpums var skart Eiropas Savienības budžeta izlietojumu, vai citas dalībvalstis, ja pārkāpums var skart citu dalībvalstu intereses.
4. Eiropas politiskā partija iesniedz Valsts ieņēmumu dienestam gada pārskatu un tam pievienoto dokumentu norakstu.

**9.pants.** **Priekšvēlēšanu aģitācijas pirms Eiropas Parlamenta vēlēšanām noteikumi**

1. Eiropas politiskā partija var veikt priekšvēlēšanu aģitāciju pirms Eiropas Parlamenta vēlēšanām, ievērojot Priekšvēlēšanu aģitācijas likumā attiecībā uz politiskajām partijām vai politisko partiju apvienībām noteiktos noteikumus, ierobežojumus un prasības.
2. Eiropas politiskā partija ievēro Politisko organizāciju (partiju) finansēšanas likumā noteiktos priekšvēlēšanu izdevumu apmēra ierobežojumus Eiropas Parlamenta vēlēšanām.
3. Eiropas politiskā partija, kas piedalījusies priekšvēlēšanu aģitācijā pirms Eiropas Parlamenta vēlēšanām, Priekšvēlēšanu aģitācijas likumā un [Politisko organizāciju (partiju) finansēšanas likumā](http://likumi.lv/ta/id/36189-politisko-organizaciju-partiju-finansesanas-likums) noteiktajā kārtībā iesniedz Korupcijas novēršanas un apkarošanas birojam vēlēšanu ieņēmumu un izdevumu deklarāciju par aģitāciju, kas veikta Latvijā.
4. Korupcijas novēršanas un apkarošanas birojs veic vēlēšanu ieņēmumu un izdevumu deklarāciju pārbaudi un publicēšanu Politisko organizāciju (partiju) finansēšanas likumā noteiktajā kārtībā.

**10.pants.** **Atbildība par priekšvēlēšanu aģitācijas pirms Eiropas Parlamenta vēlēšanām noteikumu pārkāpumiem**

1. Ja Eiropas politiskā partija neiesniedz vēlēšanu ieņēmumu un izdevumu deklarāciju līdz likumā noteiktajam termiņam vai šajos dokumentos nav norādītas likumā prasītās ziņas, vai tajos norādītas nepatiesas ziņas, Eiropas politisko partiju sauc pie administratīvās atbildības likumā noteiktajā kārtībā.
2. Ja Korupcijas novēršanas un apkarošanas birojs konstatē, ka Eiropas politiskā partija ir pārkāpusi noteiktos priekšvēlēšanu izdevumu apmēra ierobežojumus Eiropas Parlamenta vēlēšanām, Korupcijas novēršanas un apkarošanas biroja priekšniekam ir pienākums uzdot attiecīgajai Eiropas politiskajai partijai 30 dienu laikā ieskaitīt valsts budžetā finanšu līdzekļus tajā apmērā, kas atbilst pārsniegtajam priekšvēlēšanu izdevumu apmēram. Pēc attiecīgās Eiropas politiskās partijas motivēta lūguma Korupcijas novēršanas un apkarošanas biroja priekšnieks var finanšu līdzekļu ieskaitīšanu sadalīt termiņos vai pagarināt finanšu līdzekļu ieskaitīšanas termiņu, bet ne ilgāk par 90 dienām.
3. Šā panta otrajā daļā minēto lēmumu par finanšu līdzekļu ieskaitīšanu valsts budžetā un mantas nodošanu valsts īpašumā Korupcijas novēršanas un apkarošanas biroja priekšnieks var pieņemt ne vēlāk kā četrus gadus no dienas, kad vēlēšanu ieņēmumu un izdevumu deklarācija iesniegta Korupcijas novēršanas un apkarošanas birojam.
4. Ja priekšvēlēšanu aģitācijas periodā Korupcijas novēršanas un apkarošanas birojs konstatē, ka Eiropas politiskā partija ir noslēgusi līgumus par summu, kas pārsniedz [Politisko organizāciju (partiju) finansēšanas likumā](http://likumi.lv/ta/id/36189-politisko-organizaciju-partiju-finansesanas-likums) noteikto pieļaujamo priekšvēlēšanu izdevumu apmēru, bet līdzšinējā priekšvēlēšanu aģitācija nav veikta par summu, kas pārsniedz attiecīgi [Politisko organizāciju (partiju) finansēšanas likumā](http://likumi.lv/ta/id/36189-politisko-organizaciju-partiju-finansesanas-likums) noteikto pieļaujamo priekšvēlēšanu izdevumu apmēru Korupcijas novēršanas un apkarošanas biroja priekšnieks par šo pārkāpumu informē attiecīgo Eiropas politisko partiju. Pārkāpuma novēršana neatbrīvo šo aģitācijas veicēju no likumā noteiktās atbildības.
5. Ja priekšvēlēšanu aģitācijas periodā Korupcijas novēršanas un apkarošanas birojs konstatē, ka Eiropas politiskā partija ir veikusi priekšvēlēšanu aģitāciju par summu, kas pārsniedz [Politisko organizāciju (partiju) finansēšanas likumā](http://likumi.lv/ta/id/36189-politisko-organizaciju-partiju-finansesanas-likums) noteikto pieļaujamo priekšvēlēšanu izdevumu apmēru, Korupcijas novēršanas un apkarošanas biroja priekšnieks pieņem lēmumu par aizliegumu veikt turpmāko priekšvēlēšanu aģitāciju par maksu. Šāda lēmuma pieņemšanai piemēro Priekšvēlēšanu aģitācijas likumā noteikto kārtību.
6. Ja, pastāvot šā panta piektajā daļā minētajiem apstākļiem, Korupcijas novēršanas un apkarošanas birojs konstatē, ka konkrētu elektronisko plašsaziņas līdzekļu programmās vai preses izdevumos, vai publiskās vietās paredzama turpmāka Eiropas politiskās partijas veikta priekšvēlēšanu aģitācija, Korupcijas novēršanas un apkarošanas biroja priekšnieks pieņem lēmumu, ar kuru aizliedz attiecīgajiem elektroniskajiem plašsaziņas līdzekļiem vai preses izdevumiem, vai personām, kas izvieto priekšvēlēšanu aģitācijas materiālus publiskās vietās, izvietot šos priekšvēlēšanu aģitācijas materiālus. Šāda lēmuma pieņemšanai piemēro Priekšvēlēšanu aģitācijas likumā noteikto kārtību.
7. Par priekšvēlēšanu aģitācijas izdevumu (priekšvēlēšanu izdevumu) pirms Eiropas Parlamenta vēlēšanām apmēra neievērošanu Eiropas politiskā partija saucama pie likumā noteiktās atbildības.
8. Kontroli un uzraudzību par Eiropas politiskās partijas priekšvēlēšanu aģitācijas pirms Eiropas Parlamenta vēlēšanām noteikumu izpildi veic Korupcijas novēršanas un apkarošanas birojs.

**11.pants.** **Eiropas politiskā fonda gada pārskati**

1. Valsts ieņēmumu dienests ir kompetentais valsts kontaktpunkts, kuram Eiropas politiskais fonds iesniedz gada pārskatu un tam pievienotos dokumentus saskaņā ar Regulas 23.pantu un likumu “Par grāmatvedību”.
2. Valsts ieņēmumu dienests kontrolē Eiropas politisko fondu saskaņā ar normatīvo aktu prasībām.

**12.pants.** **Centrālās vēlēšanu komisijas kompetence**

Centrālā vēlēšanu komisija sniedz informāciju regulā un likumos minētajām kompetentajām iesaistītajām iestādēm un pieteicējam Eiropas politiskās partijas vai fonda reģistrācijai, kas minētajām personām nepieciešama subjekta reģistrācijai Eiropas politisko partiju un fondu reģistrā vai atbilstības prasībām pārbaudei, kas veicama pēc reģistrācijas, par:

1) ievēlētajiem Saeimas deputātiem, Eiropas Parlamenta deputātiem un pašvaldību deputātiem;

2) kandidātu sarakstiem, no kuriem ievēlēti Saeimas deputāti, Eiropas Parlamenta deputāti un pašvaldību deputāti;

3) kandidātu sarakstos pieteiktajiem kandidātiem Eiropas Parlamenta vēlēšanās;

4) vēlētāju nodoto balsu skaitu par kandidātu sarakstiem pēdējās Eiropas Parlamenta vēlēšanās.​

**13.pants.** **Pilsonības un migrācijas lietu pārvaldes kompetence**

Pilsonības un migrācijas lietu pārvalde sniedz informāciju regulā un likumos minētajām kompetentajām iesaistītajām iestādēm un pieteicējam Eiropas politiskās partijas vai fonda reģistrācijai, kas minētajām personām nepieciešama subjekta reģistrācijai Eiropas politisko partiju un fondu reģistrā vai atbilstības prasībām pārbaudei, kas veicama pēc reģistrācijas, par Eiropas Politiskās partijas vai Eiropas politiskā fonda struktūru locekļu vai amatpersonu, kam piešķirtas pārstāvības pilnvaras, vārdu, uzvārdu, dzimšanas datumu, pilsonību un dzīvesvietu.

**14.pants. Iestāžu sadarbība Eiropas politiskā partijas un Eiropas Politiskā fonda kontrolē**

Valsts ieņēmumu dienests un Korupcijas novēršanas un apkarošanas birojs savstarpēji sadarbojas, lai kontrolētu Eiropas politiskās partijas un ar to saistītā Eiropas politiskā fonda ieņēmumus un izdevumus.

**15.pants.** **Pieprasījums svītrot Eiropas politisko partiju vai Eiropas politisko fondu no Eiropas politisko partiju un fondu reģistra**

(1) Iestāde, kura konstatējusi, ka Eiropas politiskā partija vai Eiropas Politiskais fonds būtiski pārkāpis nacionālo normatīvo aktu prasības, var iesniegt Eiropas Politisko partiju un Eiropas politisko fondu iestādei pieprasījumu svītrot attiecīgo Eiropas politisko partiju vai Eiropas Politisko fondu no Eiropas politisko partiju un fondu reģistra.

(2) Šī panta pirmajā daļā paredzētā pieprasījuma iesniegšanai Eiropas Politisko partiju un Eiropas politisko fondu iestādei kompetentā iestāde ievēro Regulā noteikto kārtību.

Likums stājas spēkā 2017.gada 1.janvārī.

Iesniedzējs:

Tieslietu ministrijas valsts sekretārs Raivis Kronbergs

12.02.2016. 16:53

2010

I.Brīnuma

67036977, iveta.brinuma@tm.gov.lv